…ehk 2011.aasta Roheliste rattaretk. Oli lahe. Reedel hakkas juba enne sõitma asumist vihma sadama - jess. Ja sadas öösel kella neljani välja. Terve päeva sõitsime vihmakeepidega, mis lõpuks olid parajad räbalad (eriti issil ja Ramsesel). Telki oli ka  raske üles panna, vihma sadas ja tuli kiiresti teha. Muidugi, rattaretkele kohaselt, olid supikausid üsna vedelad ja suppi oli raske transportida sinna, kus süüa tahtsid. Reede öösel vastu laupäeva ärkasin ma vist küll ligi viis korda üles ja siis paar minutit ärkvel olles vaatasin, kuidas tuul ulub ja telgiseinad lendavad ümberringi, vihma sadas. Hommikul oli aga rahulik, taevas oli üleni pilvine, aga vihma ei sadanud. Telkide kokkupanemise hetkeks piilus isegi korraks päikest ja selle peale hakkas terve  laager juubeldama. Vetsusabad olid kõige toredamad - seisa seal oma suure hädaga ja külmeta kuni keegi sulle peldikukabiini vabastab.  Laupäeval igatahes oli täitsa soe ilm, enamuse ajast paistis päike ka. Suur osa inimestest sõitis laupäeva hommikul edasise halva ilma kartuses otse Kuressaarde - totud. Parimast jäid ilma. Laupäev oli siis kõige pikem, aga ka kõige ilusam. Ühes kohas tee ääres nägime Lauraga hobuseid! Mere ääres seisid, kutsusime nad aia äärde ja tegime pai ja pilti. Laupäevane laager oli  Panga pangal. Telgi saime vetsude ja toidukoha lähedale. Ramsesel olid jalatallad sõidust nii väsinud ja valusad, et pidi med-punkti minema, kus talle Horse Powerit jalgadele määriti. Õhtul käisime Lauraga Eurovisiooni finaali vaatamas suurelt ekraanilt. Fliisid, joped seljas ja magamiskotid ka ümber.  Pühapäeva hommikul telgiuksest välja astudes sai kohe vetsusabasse - see ulatus praktiliselt meie telgiukseni välja. Viimasel päeval sõitis issi rattaga otse Kuressaarde, et seal 12:30 lahti tehtavast  pakiautost meie asjad võtta ja siis Kaali tulla, kuhu meie mööda retke rada mööda sõitsime. Pühapäevane tee oli kõige tüütum, sest tahtsime juba nii väga lõppu jõuda, aga vastutuul oli päris korralik. Viimaks jõudsime ikka kohale kah. Sõime, käisime ümber Kaali kraatri ja puhastasime rattaid. Kojusõit tundus hästi lühike, sest terve selle aja sai magatud. Eile olin nii väsinud, et ei jaksanud siia kirjutama hakata.